Pausvillaen

**Pausvillaen** er en slottslignende villa i Christian Benneches vei 6 på Bygdøy i Oslo. Den ble bygget i 1907 for stålmagnaten Ole Paus – fetter av Henrik Ibsen og oldefar til visesangeren Ole Paus – og er tegnet av arkitekt Einar Smith. Villaen var sommerbolig for Josef Terboven under andre verdenskrig og eies fra 1997 av Petter Stordalen. Villaen ble vernet etter plan- og bygningsloven i 2013. Per 2024 var Pausvillaen den boligen i Oslo med høyest eiendomsskatt.

## Historie

Villaen er i en blanding av nybarokk og jugendstil med et bruttoareal på ca. 1&nbsp;200 kvadratmeter, boareal på ca. 850 kvadratmeter og takhøyde på inntil fire meter. Da «avdøde grosserer Ole Paus' herskapelige villa» ble avertert til leie i Aftenposten i 1932 ble villaen beskrevet slik: «10 værelser, hall, bad, 2 tjenerværelser m.v., 6–7 mål park og have, ca. 80 meter strandlinje».

Stålmagnaten Ole Paus som fikk bygget villaen eide stålfirmaet med samme navn, Den Norske Hesteskosømfabrik ved Akerselva og Christiania Staalverk, og var administrerende direktør (styreformann) i Den norske Creditbank. Han eide hele bygården Pilestredet 28 (ved siden av Blitzhuset) og bodde der til han fikk bygget Bygdøyvillaen. Han var far til bl.a. stålgrosserer Christopher Blom Paus og til konsul i Wien, eventyreren og godseier Thorleif Paus. Han var farfar til general Ole Paus, stålgrosserer Per Paus, gift med Hedevig Wedel-Jarlsberg, og Lucie Paus, gift med Axel Løvenskiold. En del av det opprinnelige inventaret fra villaen endte senere opp hos barnebarnet Lucie på Ask gods. Blant etterkommerne av stålgrossereren er også visesanger Ole Paus, skipsreder Christopher Paus, oljeinvestor Peder Paus, komponist Marcus Paus og skipsrederne (Wilh. Wilhelmsen) Pontine Paus og Olympia Paus. Ole Paus var også fetter av Henrik Ibsen.


File:Pausvillaen, interiør, 1942-1945.jpg|Pausvillaen under andre verdenskrig, da villaen var bolig for Terboven
File:Pausvillaen, 1942-1945.jpg|Pausvillaen under andre verdenskrig
File:Pausvillaen, interiør, person, 1940-1945.jpg|Pausvillaen under andre verdenskrig, med Hitlerportrett på veggen


I 1930-årene ble villaen solgt til forretningsmannen Gustav Gotteberg, og under andre verdenskrig ble den brukt som sommerresidens av Josef Terboven, som angivelig skal ha ridd på hest inne i villaen. Etter krigen ble huset seksjonert i to seksjoner, men i 1953 ble høyesterettsadvokat Mathias Dahl-Hansen og hans familie eiere av begge seksjonene. 

I 1994 ble eiendommen lagt ut til salg av familien Dahl-Hansen, og ble i 1997 kjøpt av Petter Stordalen, som brukte rundt 50 millioner på å pusse opp eiendommen og tilbakeføre bygningen til original tilstand. På 1970-tallet frasolgte familien Dahl-Hansen størstedelen av hagearealet til fem boligtomter, slik at kun 1,4 mål var igjen da Stordalen overtok. Stordalen kjøpte imidlertid tilbake den ene av naboeiendommene i 2003 med tanke på å rive det nyere huset som stod der, slik at eiendommen fra 2003 er på rundt 2,5 mål. Finansavisen beskrev eiendommen i 1999 som Norges dyreste bolig og verdsatte den til ca. 100 millioner kroner. Kapital verdsatte villaen til ca. 150 millioner kroner i 2016.

Foran villaen står det en tre meter høy lysende Buddha-statue, satt opp av Petter Stordalen. Skulpturen har navnet «Sitting Tattoo with Mountains».

I sangen «Fjols nr. 1–5» omtaler visesangeren Ole Paus Petter Stordalen som «hotellkonge her og hotellkonge der».

## Referanser


## Litteratur
*Helge Meland og Tor Inge Vormedal, *Perler ved Oslofjorden*, ISBN 9788292879450, s. 152